Mens vinterferien så småt er ved at lakke mod enden i 77 af landets 98 kommuner, har skolerne i størstedelen af de nordjyske kommuner tradition for at holde vinterferie i uge otte. Har du gennemtrawlet diverse streamingplatforme uden helt at kunne bestemme dig for, hvad du skal binge i vinterferien, så kommer der her en hjælpende hånd i form af en række serieanbefalinger. Se anbefalingerne som video her - eller læs artiklen, der fortsætter under videoen. Kondrup Ka’ Os’ Alt, hvad der kan gå galt, vil gå galt. Sådan kunne overskriften godt lyde for serien ”Kondrup Ka’ Os’”. Her møder vi parret Emil Kondrup og Lisa Marie Kongsgaard, der har kastet sig over et renoveringsprojekt, der - mildt sagt – byder på udfordringer. Se første afsnit her – og find hele serien her. Når livet tager en drejning På et splitsekund kan livet ændre sig. Det oplevede Louise Maagard, der som 40-årig mor og gravid med barn nummer to blev alene, da hendes kæreste døde. Se første afsnit her: Mød også Dorthe, der gik ned med stress, og William og hans nyfødte søn, der begge blev alvorligt syge på næsten samme tid. Du kan finde hele serien her. Gejst Michael Bjerring blev omringet på gaden af fem mænd, da han kyssede en fyr. Modstanden får ham dog ikke til at holde sig tilbage, selvom han har haft sit at kæmpe med som ung homoseksuel i Aalborg. Han har nu startet det inkluderende koncept Shamelezz, hvor der er plads til alle. Du kan også komme med på festivaltour med Jens, der er trommeslager. Se mere Gejst ved at klikke her. Den hemmelige atombunker I årtier lykkedes det at holde en kæmpestor underjordisk atombunker hemmelig for den danske befolkning. REGAN Vest, som bunkeranlægget hedder, skulle huse regeringen, regenten og andre relevante folk i tilfælde af en atomkrig. Kom med ned under jorden i ”Darnmarks hemmelige atombunker” her: Havnedirektørens første 100 dage Det var nok de færreste, der havde forudset, at Kristian Thulesen Dahl ville blive ny havnedirektør i Aalborg, og det skabte da også overskrifter i pressen, da ansættelsen blev annonceret. I ”Havnedirektørens første 100 dage” følger vi den tidligere formand for Dansk Folkeparti i det nye job. Se første afsnit her – og find hele serien her. Nordliv Er du til gode fortællinger om inspirerende nordjyder, så er Nordliv en serie for dig. I dette afsnit møder vi Mark Brian Skovgaard Hansen, der har autisme, og som har det bedst, når der er system i tingene. Se afsnittet om Mark her – og find mange flere afsnit ved at klikke her. Strisser på Læsø Peter Mortensen og familien gjorde noget, som mange drømmer om, men som få realiserer. De byttede det hektiske storbyliv ud med ø-livet, da de flyttede til Læsø, hvor Peter blev landbetjent. At være betjent på en lille ø har dog sine åbenlyse udfordringer. For hvordan opretholder man lov og orden, når man samtidig skal forsøge at være en del af lokalsamfundet? Se første afsnit her, og find andet afsnit ved at klikke her.

Referat:
Udvalget af TV-programmer synes uendeligt, og tit kan man bruge en hel aften på at beslutte sig for, hvad man skal se. Her får du en række anbefalinger.